[{"text_idx": "#000000", "text": "Wedi\u2019r seibiant annisgwyl y penwythnos diwethaf bydd gemau\u2019r Cymru Premier JD yn mynd yn eu blaen y penwythnos yma ac mae yna gemau allweddol yn cael eu cynnal gyda\u2019r ddau uchaf yn cyfarfod ar Gampws Cyncoed a\u2019r newydd-ddyfodiaid yn mynd benben mewn brwydr ger gwaelod y tabl."}, {"text_idx": "#000002", "text": "Mae Aberystwyth wedi cael dechrau digon anodd i\u2019r tymor gan golli pedair ge\u0302m yn olynol, ac roedd ildio pedair yn erbyn Y Bala yn eu ge\u0302m ddiwethaf yn hynod siomedig, yn enwedig gan i gapten yr ymwelwyr Chris Venables gael ei hel o\u2019r maes wedi llai na dau funud o\u2019r ge\u0302m."}, {"text_idx": "#000003", "text": "Ac fe allai fod yn noson heriol arall i\u2019r Gwyrdd a\u2019r Duon gan bod Aberystwyth ar rediad o 11 ge\u0302m heb ennill yn erbyn Cei Connah (cyfartal 2, colli 9)."}, {"text_idx": "#000004", "text": "Mae Cei Connah wedi ennill eu tair ge\u0302m gartref heb ildio go\u0302l, ond bydd Neil Gibson yn gobeithio gall y Nomadiaid gasglu eu pwynt cyntaf oddi cartref ar o\u0302l colli yn erbyn y ddau uchaf, Met Caerdydd a\u2019r Seintiau Newydd ym mis Awst."}, {"text_idx": "#000007", "text": "Hwlffordd oedd ar frig y gynghrair wedi tair ge\u0302m, ond ar o\u0302l colli o 3-2 ddwywaith o fewn wythnos (vs Pen-y-bont a\u2019r Drenewydd) mae ti\u0302m Tony Pennock wedi syrthio i\u2019r 8fed safle."}, {"text_idx": "#000008", "text": "Hon fydd yr ail ge\u0302m rhwng y ddau di\u0302m y tymor yma gan i Hwlffordd guro\u2019r Cofis ar y penwythnos agoriadol diolch i beniad hwyr Jordan Davies (Hwl 1-0 Cfon)."}, {"text_idx": "#000010", "text": "Gyda dim ond un pwynt yn gwahanu\u2019r ddau uchaf mae hon yn gaddo i fod yn ge\u0302m arwyddocaol ar gopa\u2019r gynghrair brynhawn Sadwrn."}, {"text_idx": "#000011", "text": "Y pencampwyr presennol yw\u2019r unig di\u0302m sydd heb golli yn y gynghrair y tymor yma, a dyw ti\u0302m Craig Harrison ond wedi ildio unwaith mewn pum ge\u0302m."}, {"text_idx": "#000012", "text": "Mae Met Caerdydd hefyd wedi cadw pedair llechen la\u0302n mewn pum ge\u0302m a bydd prif sgoriwr y gynghrair, Sam Jones yn awyddus i ychwanegu at y chwe go\u0302l a sgoriodd ym mis Awst."}, {"text_idx": "#000013", "text": "Does gan Y Seintiau Newydd ddim record rhy arbennig yng Nghampws Cyncoed ar o\u0302l ennill dim ond unwaith yn eu pum hymweliad diwethaf, felly bydd y myfyrwyr yn ffyddiog o fedru sicrhau canlyniad cadarnhaol yn y brifddinas."}, {"text_idx": "#000015", "text": "Bydd y ddau glwb gododd i\u2019r gynghrair dros yr haf yn cyfarfod am y tro cyntaf dros y penwythnos."}, {"text_idx": "#000016", "text": "Mae dechrau rhwystredig Airbus yn parhau wedi i di\u0302m Steve O\u2019Shaughnessy golli pob un o\u2019u pum ge\u0302m ers esgyn yn o\u0302l i Uwch Gynghrair Cymru."}, {"text_idx": "#000017", "text": "Pontypridd sydd a\u0302\u2019r record ymosodol wannaf yn y gynghrair ar o\u0302l sgorio dim ond ddwywaith yn eu pum ge\u0302m hyd yma, gyda\u2019r ddwy go\u0302l yn dod yn eu hunig fuddugoliaeth o\u2019r tymor yn erbyn Aberystwyth."}, {"text_idx": "#000018", "text": "Er ein bod ni\u2019n eithriadol o gynnar yn y tymor mae hon yn teimlo fel ge\u0302m all ddiffinio ymgyrch y ddau glwb \u2013 byddai ennill yn hwb aruthrol, ond byddai colled yn arwydd clir mae brwydr tua\u2019r gwaelod fydd hi eleni."}, {"text_idx": "#000020", "text": "Ar o\u0302l pum ge\u0302m oddi cartref yn olynol, bydd Y Fflint yn chwarae ar eu cae 4G newydd am y tro cyntaf yng Nghae-y-Castell brynhawn Sadwrn."}, {"text_idx": "#000021", "text": "Bellach mae naw allan o\u2019r 12 ti\u0302m yn y gynghrair yn chwarae ar gaeau atriffisial, a bydd angen i\u2019r Fflint ymgartrefu\u2019n sydyn gan bod tair o\u2019u pedair ge\u0302m gynghrair nesaf yn gemau cartref."}, {"text_idx": "#000022", "text": "Ond bydd yr hyder yn uchel gan Hogiau\u2019r Llyn gan fod ti\u0302m Colin Caton wedi ennill pob un o\u2019u saith ge\u0302m yn erbyn Y Fflint ers eu dyrchafiad yn 2020."}, {"text_idx": "#000023", "text": "Ar o\u0302l dechrau digon araf i\u2019w hymgyrch mae\u2019r Drenewydd wedi dod o hyd i\u2019w hesgidiau sgorio gan ennill dwy ge\u0302m gynghrair yn olynol (vs Caernarfon a Hwlffordd)."}, {"text_idx": "#000024", "text": "Fel Cei Connah a Chaernarfon mae gan Ben-y-bont record berffaith gartref, ond wedi colli eu dwy ge\u0302m oddi cartref hyd yma."}, {"text_idx": "#000025", "text": "Wedi dweud hynny, fe enillodd Pen-y-bont ar eu hymweliad diwethaf a\u0302 Pharc Latham ym mis Mawrth, ond honno yw eu hunig fuddugoliaeth mewn chwe ge\u0302m yn erbyn Y Drenewydd (cyfartal 1, colli 4), ac honno hefyd oedd buddugoliaeth ddiwethaf Pen-y-bont oddi cartref ym mhob cystadleuaeth."}, {"text_idx": "#000026", "text": "Bydd uchafbwyntiau\u2019r gemau ar gael ar wefannau cymdeithasol Sgorio a bydd y gorau o gemau\u2019r penwythnos i\u2019w gweld ar S4C nos Fawrth."}]